**Să-mi cânţi**

*Lyana Poezii*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să-mi cânţi la fluier sau la mandolină

În orice seară la ore târzii,

La răsăritul lunii îngheţate,

Prin orizonturi palide pustii…

Şi să cuprinzi în palmele-ţi arzânde

Amurgul primăverii dintre noi,

Când toamnele s-au scurs în nor de frunze

Şi s-au topit în vremuri de apoi.

Cu degetele palide de ceară,

Ce joacă în neştire peste clape,

S-aşterni doar necuvintele menite

Să mă aducă, în gând tot mai aproape

De tine, să fim iarăşi împreună

În gând mocnit prin vremuri reci de gheaţă

Să ne-adunăm din lumea ta nocturnă

Să ne topim prin prag de dimineaţă…..